Pulizija fil-Kenja arrestati wara li rabtu mara u kaxkruha b'mutur
Ġunju 11, 2020 Hekk kif id-diskussjoni dwar il-vjolenza mill-pulizija għadha taħraq wara l-qtil ta' George Floyd, filmat ieħor, din id-darba fil-Kenja, qajjem agħa, u wassal għall-arrest ta' tliet pulizija. Il-filmat, li xxerred fuq il-midja soċjali, juri mara ta' 21 sena b'idejha marbuta, qed tinġibed b'mutur u titkaxkar mal-art. Raġel, li ngħad li huwa wieħed mill-pulizija, jidher isawwatha b'nerf. Tul it-triq il-qalziet li kienet liebsha nġibed 'l isfel u spiċċat nofsha għarwiena. Il-mara qed tingħata kura fl-isptar wara li sofriet ksur f'sieqha, fost ġrieħi oħra. Il-midja tal-Kenja rrappurtat li l-Pulizija marru jarrestaw lill-mara fuq suspett li kienet involuta f'serqa ta' xi oġġetti minn dar ta' pulizija. Il-gvernatur ta' Nakuru, fejn seħħ il-każ, qal li l-aġir li deher fil-filmat ma jistax jiġi ttollerat, u jitfa' dawl ikrah fuq dawk li jinfurzaw il-liġi.